答吳沖卿學士
作者：劉敞
朝代：宋

paragraphs: 人生若浮雲，聚散不自知。
昔與子相逢，綵衣汝水湄。
兩家賀羊酒，道路生光輝。
變故一朝革，各在天一涯。
我病陳蔡間，固窮莫自持。
君爲周南居，流涕極所思。
日月忽已改，舊游不可追。
豈悟羣玉峰，攜手如素期。
感愴從中來，當歡反成悲。
求友聆嘉音，喟然見新詩。
廢學老將落，積憂志益衰。
俛仰諸公間，嘿嘿慚見嗤。
子我平生交，夙昔聆箴規。
相愛當見朂，勿同衆人爲。